Komisijos sprendimas
1989 m. liepos 28 d.
dėl Europos ekonominės bendrijos pritarimo EBPO sprendimui (rekomendacijai) dėl geros laboratorinės praktikos principų laikymosi
(89/569/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 113 straipsnį,
atsižvelgdama į Komisijos pasiūlymą,
kadangi Ekonominio bendradarbiavimo ir plėtros organizacijos (EBPO) Taryba 1981 m. gegužės 12 d. priėmė Sprendimą dėl chemikalų įvertinimo duomenų abipusio pripažinimo ir netrukus priims sprendimą (rekomendaciją) dėl geros laboratorinės praktikos abipusio pripažinimo, kuriuo bus numatytas geros laboratorinės praktikos įgyvendinimas ir abipusis duomenų pripažinimas EBPO valstybėse narėse,
Kadangi šis sprendimas (rekomendacija) nustato tvarką, kuria bus sudaromos sutartys dėl geros laboratorinės praktikos abipusio pripažinimo tarp EBPO valstybių narių;
Kadangi svarbiausias bet kurios sutarties dėl chemikalų laboratorinių neklinikinių tyrimų duomenų, gautų remiantis gera laboratorine praktika, siekiant įvertinti saugumą prieš pateikiant juos į rinką, abipusio pripažinimo pagrindinis tikslas yra sukurti palankias prekybos sąlygas tarp atitinkamų šalių;
Kadangi tokia sutartis padeda išvengti tyrimų pasikartojimo paskirties šalyje ir dėl to atsirandančių tarptautinės prekybos apribojimų; kadangi tai padeda skatinti eksportą;
Kadangi tik Bendrijos mastu gautų duomenų pripažinimas sudaro vienodas konkurencijos sąlygas trečiųjų šalių rinkose visiems Bendrijos gamintojams ir laboratorijoms;
Kadangi tam, kad veiktų vidaus rinka, visoje Bendrijoje turi būti nustatytas vieningas elgesys su chemikalais iš trečiųjų šalių, tuo pačiu siejant jų pateikimą į rinką su šiose šalyse atliktų tyrimų duomenimis;
Kadangi Bendrija, patvirtindama 1986 m. gruodžio 18 d. Tarybos direktyvą 87/18/EEB dėl įstatymų ir kitų teisės aktų, susijusių su geros laboratorinės praktikos principų taikymu bei jų taikymo chemikalų tyrimams patikrinimu, suderinimo [1] ir 1988 m. liepos 7 d. Tarybos direktyvą 88/320/EEB dėl geros laboratorinės praktikos (GLP) kontrolės ir įvertinimo [2], jau įgyvendino geros laboratorinės praktikos taikymo ir įvertinimo procedūras atitinkamo EBPO sprendimo (rekomendacijos) nustatyta tvarka;
Kadangi reikia, kad šiam sprendimui (rekomendacijai) pritartų Bendrija,
PRIĖMĖ ŠĮ SPRENDIMĄ:
Vienintelis straipsnis
Bendrijos vardu pritariama EBPO tarybos sprendimo (rekomendacijos) projektui dėl geros laboratorinės praktikos principų laikymosi.
Sprendimo (rekomendacijos) projekto tekstas pridedamas.
Taikoma 1988 m. birželio 1 d. priimta tvarka, leidžianti Bendrijai naudotis EBPO teisės aktais.
Priimta Briuselyje, 1989 m. liepos 28 d.